夫罗星者,水口关拦之中,有堆埠特起,或石或土,于平中突然当于门户之间,四面水绕者是也。石者为上,土者次之,要居罗城之外为贵。《经》云:"罗星要在罗城外,若是罗星不在内。居内名为抱养瘝,又为患眼堕胎山。罗星若在罗城口,城口皆为玉笋班。"然此虽居关口城外,又须有山抱阑,乃为有力。《经》云:"水中重重生异石,定有罗星当水立。罗星外面有山关,上生下生细寻觅。"然亦有眞伪,尤宜详审。《经》云:"盖缘罗星有真假,真假天然非人力。真是罗星有首尾,首逆上流尾拖水。"又云:"欲识罗星真妙诀,一边枕水一边田。田中有骨脉相连,或为顽石焦土坚。此是罗星有余气,卓立为星在水边。"盖罗星在天为火之余曜,故又称曰火罗,所以有顽石焦土。然其龙神亦必多有火星。《经》云:"火星龙始有罗星"。其形则以尖圆方正端扁为美。《经》云:"贪巨罗星方与尖,辅弼武曲圆扁眠。禄存廉贞多碎破,破军尖破最堪嫌。只有尖圆方扁星,此是罗星得正形。忽然四面皆是水,两山环合郁然青。"看罗星之法,有此数诀,不可不识。大抵见有罗星,又合法度,其内必有大富贵地。盖缘罗星乃是证佐,决不虚生矣!若其数多尤妙。然非极贵龙穴不能多也。诀云"一个罗星抵万山",况其多乎?